ยุโรปเตะฝุ่นเข้าขั้นวิกฤต
&nbsp;ดชนีว่างงานพุ่งต่อเนื่อง/สเปนตกงานกันมากที่สุดทะลุ26%&nbsp;
1 ธ.ค. 2555

ดชนีว่างงานพุ่งต่อเนื่อง/สเปนตกงานกันมากที่สุดทะลุ26% 
ว่างงานยูโรโซนเข้าสู่วิกฤต คนตกงานเพียบ เศรษฐกิจถดถอยหนัก ประธานอีซีบีย้ำ พร้อมเข้าแทรกแซงเงินยูโร 
สำนักงานสถิติแห่งสหภาพยุโรป (ยูโรสแตท) เปิดเผยเมื่อวันที่ 30 พ.ย. ว่า อัตราการว่างงานในกลุ่มยูโรโซน 17 ประเทศ พุ่งขึ้นอย่างน่ากลัวทำสถิติใหม่ในเดือน ต.ค. ที่ 11.7% เป็นผลกระทบโดยตรงจากภาวะเศรษฐกิจตกต่ำเข้าสู่ภาวะถดถอย
ตัวเลขการว่างงานของยูโรโซนถือว่าพุ่งสูงขึ้นอย่างต่อเนื่อง โดยเมื่อเดือน ก.ย. อยู่ที่ 11.6% โดยมีจำนวนคนออกจากงานเพิ่มมากขึ้นที่ 18.7 ล้านคน จากจำนวน 18.49 ล้านคน
ยิ่งไปกว่านั้น ในกลุ่มคนว่างงานนั้นส่วนใหญ่ยังเป็นกลุ่มแรงงานที่มีอายุต่ำกว่า 25 ปี ซึ่งคิดเป็นถึง 1 ใน 4 ของกลุ่มคนว่างงานทั้งหมดทีเดียว
ประเทศที่มีอัตราการว่างงานมากที่สุดคือ สเปน โดยมีอัตราการว่างงานอยู่ที่ 26.2% ส่วนออสเตรียมีปัญหานี้น้อยที่สุดที่ 4.3% ขณะที่เยอรมนีและเนเธอร์แลนด์ ซึ่งเป็นประเทศที่เศรษฐกิจยังพอแข็งแกร่งอยู่ มีอัตราว่างงานอยู่ที่ 5.4% และ 5.5% ตามลำดับ
ขณะที่อัตราการว่างงานทั่วทั้งสหภาพยุโรป 27 ประเทศนั้น มีคนว่างงานอยู่ที่ 25.92 ล้านคน
นอกจากนั้น ยูโรสแตทยังเปิดเผยในวันเดียวกันว่า ดัชนีเงินเฟ้อในกลุ่มยูโรโซนนั้นยังตกลงอย่างฮวบฮาบในเดือน พ.ย.นี้ ลงมาอยู่ที่ 2.2% จากเดิมในเดือน ต.ค. ที่ 2.5% บ่งบอกถึงดัชนีราคาสินค้าที่ตกต่ำตามสภาพเศรษฐกิจที่ย่ำแย่
อย่างไรก็ตาม ยูโรสแตท ระบุว่า ราคาพลังงานในกลุ่มยูโรโซนเพิ่มขึ้น 5.8% ในเดือน พ.ย. หลังจากที่ในเดือนก่อนหน้าเพิ่มขึ้นมา 8% ซึ่งกลายเป็นปัจจัยซ้ำเติมผู้บริโภคในกลุ่มยูโรโซนมากขึ้นไปอีก
ขณะเดียวกันทางด้าน มาริโอ ดรากี ประธานธนาคารยุโรป (อีซีบี) กล่าวว่า ทางธนาคารเตรียมพร้อมเสมอที่จะเข้าปกป้องค่าเงินยูโรทันทีหากถึงคราวจำเป็น
ดรากี กล่าวให้สัมภาษณ์สถานีวิทยุยูโร 1 ยืนยันว่า อีซีบีจะทำทุกอย่างที่จำเป็น และพร้อมที่จะเข้าแทรกแซงเงินยูโรหากถึงเวลาจำเป็น
ที่ผ่านมา อีซีบีได้เน้นย้ำมาตลอดว่า ทางธนาคารเตรียมพร้อมที่จะเข้ารับซื้อหนี้ของชาติสมาชิกยูโรโซนที่มีปัญหา ถ้าหากผลตอบแทนพันธบัตรของชาติเหล่านั้นพุ่งขึ้นเกินกว่าที่จะควบคุมได้
อย่างไรก็ตาม ประธานอีซีบี กล่าวว่า ขณะที่อีซีบีเตรียมพร้อมอยู่แล้วนั้น แต่ทว่าทางด้านรัฐบาลของประเทศที่มีปัญหาอยู่เองนั้น ก็จำเป็นที่จะต้องใช้มาตรการแก้ปัญหาของตัวเองควบคู่กันไปด้วย
“เราจะประสบความสำเร็จต่อเมื่อฝ่ายรัฐบาลเองก็ต้องขยับตัวด้วยเช่นกัน” ดรากี กล่าว และย้ำว่ายูโรควรจะเร่งร่วมมือเป็นหนึ่งเดียวกันเพื่อแก้ปัญหานี้ด้วยกัน
ดรากี กล่าวอีกว่า จากแนวโน้มของปัญหาในปัจจุบันนั้น ถือว่าหลีกเลี่ยงไม่ได้เลยที่รัฐบาลแต่ละประเทศจำเป็นต้องตัดลดปริมาณหนี้สาธารณะของตัวเอง รวมไปถึงการปฏิรูปโครงสร้างเศรษฐกิจใหม่เพื่อสร้างตำแหน่งงานขึ้น และกระตุ้นให้เกิดการเติบโต ซึ่งจะช่วยให้เกิดการลดปัญหางบประมาณขาดดุลของภาครัฐไปในตัว